Author: koki
Company: Abyss Studios, Ltd.

Doložka prednosti
medzinárodnej zmluvy pred zákonmi
(čl. 7 ods. 5 ústavy)

1.	Gestor zmluvy: Ministerstvo zahraničných vecí Slovenskej republiky 

2.	Názov zmluvy: Návrh na ratifikáciu Opčného protokolu k Medzinárodnému paktu o hospodárskych, sociálnych a kultúrnych právach Slovenskou republikou 

3.	Účel a predmet zmluvy a jeho úprava v právnom poriadku Slovenskej republiky:
Účelom opčného protokolu je umožniť jednotlivcom a skupinám jednotlivcov, v prípade porušenia práv obsiahnutých v Medzinárodnom pakte o hospodárskych, sociálnych a kultúrnych právach, obrátiť sa v predmetnej veci na Výbor OSN pre hospodárske, sociálne a kultúrne práva (ďalej len "výbor") prostredníctvom zaslania oznámenia (sťažnosti). 

Štát môže kedykoľvek vyhlásiť, že uznáva príslušnosť výboru prijať a posúdiť oznámenie jedného štátu o tom, že iný štát neplní svoje záväzky stanovené Medzinárodným paktom o hospodárskych, sociálnych a kultúrnych právach a/alebo príslušnosť výboru iniciovať vyšetrovanie voči štátu v prípade podozrenia zo závažného alebo systematického porušovania hospodárskych, sociálnych a kultúrnych práv. 

Opčný protokol dopĺňa Medzinárodný pakt o hospodárskych, sociálnych a kultúrnych právach, ktorý je súčasťou slovenského právneho poriadku a v zmysle článku 154c ods. 1 Ústavy Slovenskej republiky má prednosť pred zákonom. 

4.	Priama úprava práv alebo povinností fyzických osôb alebo právnických osôb:
Opčný protokol priamo zakladá práva alebo povinnosti fyzických alebo právnických osôb, a to v čl. 2, ako aj v čl. 3, 4, 5, 11, 13 a 16. 

5.	Úprava predmetu medzinárodnej zmluvy v práve ES/EÚ:
Právo EÚ neupravuje predmet opčného protokolu. 

6.	Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):
V súlade s čl. 7 ods. 4 Ústavy Slovenskej republiky je opčný protokol medzinárodnou zmluvou o ľudských právach a základných slobodách a medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb. 

7.	Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):
V súlade s čl. 7 ods. 5 Ústavy Slovenskej republiky je opčný protokol medzinárodnou zmluvou o ľudských právach a základných slobodách, medzinárodnou zmluvou, na ktorej vykonanie nie je potrebný zákon a medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb. 

8.	Dopady prijatia medzinárodnej zmluvy, ktorá má prednosť pred zákonmi, na slovenský právny poriadok: 
Ratifikácia a vykonávanie opčného protokolu si nevyžadujú žiadne zmeny v slovenskom právnom poriadku.